欧阳修
送吕夏卿
始吾尚幼学弄笔，群儿争诵公初文。
嗟我今年已白发，公初相见犹埃尘。
传家尚喜有二子，始知灵珠出淮滨。
去年束书来上国，欲以文字惊众人。
驽骀群马敛足避，天衢让路先骐驎。
尚书礼部奏高第，敛衣襆砚趋严宸。
曈曈春日转黄伞，蔼蔼赋笔摛青云。
我时寓直殿庐外，众中迎子笑以忻。
明朝失意落入後，我为沮气羞出门。
得官高要几千里，犹幸海远无恶氛。
英英帝圃多鸾凰，上下羽翼何缤纷。
期子当呼丹山凤，为瑞相与来及群。